អាជ្ញាធរ​ភ្នំពេញ​ត្រៀម​បង្រួម​តំបន់​ឆ្លង​ខ្លាំង ទោះ​មិន​ទាន់​បញ្ចប់​ការរាំង​ខ្ទប់​ទាំងស្រុង
លោក ស៊ឹង សែនករុណា អ្នកនាំពាក្យ​សមាគម​សិទ្ធិ​មនុស្ស​អាដហុក បាន​ប្រាប់ VOA នៅ​ថ្ងៃអង្គារ​នេះ​ថា ការបន្ធូរបន្ថយ​ការបិទខ្ទប់ នឹង​អាច​ជា​ការសម្រួល​មួយ​ដល់​ប្រជាពលរដ្ឋ។ ប៉ុន្តែ​លោក​ថា បើសិនជា​មិន​មាន​ការកំណត់​ឲ្យ​បាន​ត្រឹមត្រូវ​ទេនោះ វា​អាច​បង្ក​ជា​ហានិភ័យ​នៃ​ការផ្ទុះ​ការ​ឆ្លង​ជំងឺ​កូវីដ​១៩ ជាថ្មីទៀត។
ភ្នំពេញ — មន្រ្តីសាលារាជធានីភ្នំពេញឲ្យដឹងថា អាជ្ញាធរនឹងមិនទាន់បញ្ចប់ការរាំងខ្ទប់តំបន់ឆ្លងជំងឺកូវីដ១៩ខ្លាំងក្លា ប៉ុន្តែគ្រោងបន្ធូរបន្ថយការបិទខ្ទប់ខ្លះ ដោយបង្រួមតំបន់ក្រហម និងលឿងទុំ ដើម្បីសម្រួលដល់ការធ្វើដំណើរ និងការរកស៊ីរបស់ប្រជាជន។ មន្រ្តីរដ្ឋបាលរាជធានីភ្នំពេញបានបញ្ជាក់ថា ការឆ្លងជំងឺកូវីដ១៩នៅភ្នំពេញបន្តធ្លាក់ចុះជាបន្តបន្ទាប់ក្នុងរយៈពេលប៉ុន្មានថ្ងៃមកនេះ។ តាមកាលកំណត់ ការបិទខ្ទប់តំបន់មួយចំនួន គ្រោងនឹងបញ្ចប់នៅថ្ងៃពុធ ទី១២ខែឧសភា។ លោក ម៉េត មាសភក្តី អ្នកនាំពាក្យសាលារាជធានីភ្នំពេញ ប្រាប់ VOA នៅថ្ងៃអង្គារនេះថា តួលេខធ្លាក់ចុះនៃចំនួនអ្នកឆ្លងជំងឺកូវីដ១៩នៅក្រុងភ្នំពេញ បានធ្លាក់មកត្រឹមជាង២០០នាក់ជាមធ្យម ដែលលោកថា នេះបង្ហាញពីប្រសិទ្ធភាពនៃយន្តការកំណត់ជាតំបន់រឹតត្បិត ដែលត្រូវបានបែងចែកជា៣ពណ៌ រួមមានតំបន់ក្រហម តំបន់លឿងទុំ និងតំបន់លឿង។ លោកបន្ថែមថា អាជ្ញាធរគ្រោងបង្រួមតំបន់ក្រហម ដែលមានការរឹតត្បិតខ្លាំងជាងគេតាមតែអាចធ្វើទៅបាន ទៅតាមស្ថានភាពនៃជំងឺកូវីដ១៩។ លោកមានប្រសាសន៍ថា៖ «យើងកំពុងតែធ្វើយ៉ាងណាឲ្យពណ៌របស់យើងហ្នឹងផ្លាស់ប្តូរ។ មានន័យថាម៉េច? ពណ៌ក្រហមដែលមានទំហំធំត្រូវតែរួមមកតូច។ ពណ៌លឿងទុំ គឺដូចគ្នាអញ្ចឹង កាន់តែរួមមកតូច។ ពីមុន ក្នុងក្របខណ្ឌសង្កាត់មួយ ក្រហមអស់អញ្ចឹង អញ្ចឹងយើងខិតខំព្យាយាមធ្វើយ៉ាងម៉េចឲ្យក្រហមហ្នឹងកាន់តែរួមតូចមកនៅសល់ត្រឹមតែភូមិ ឬក៏តំបន់ណាមួយនៅក្នុងភូមិហ្នឹងទៀត»។ អ្នកនាំពាក្យសាលាក្រុងរូបនេះក៏បានលើកឡើងថា តាមរយៈការបន្ធូរបន្ថយការបិទខ្ទប់នេះ សាលារាជធានីភ្នំពេញមានបំណងកាត់ផ្តាច់ការឆ្លងជំងឺកូវីដ១៩ ខណៈចាប់ផ្តើមបើកដំណើរការតំបន់ផ្សេងៗ ដោយផ្លាស់ប្តូរតាមពណ៌ ស្របតាមស្ថានភាពជាក់លាក់ រហូតដល់បញ្ចប់ការបិទខ្ទប់ទាំងស្រុងនៅថ្ងៃណាមួយ។ លោកបន្តថា ការកែប្រែតំបន់ក្រហមមកជាតំបន់ពណ៌លឿង នឹងជួយសម្រួលដល់ការប្រកបរបររបស់ពលរដ្ឋទូទៅនៅតំបន់ទាំងនោះ ដែលជាផ្នែកមួយនៃការជំរុញសេដ្ឋកិច្ចឡើងវិញផងដែរ។ បន្ទាប់ពីការបិទខ្ទប់ទាំងស្រុងអស់រយៈពេល២សប្តាហ៍នៅដំណាក់កាលដំបូង រដ្ឋាភិបាលបានបន្តវិធានការបិទខ្ទប់រយៈពេល១សប្តាហ៍បន្ថែមទៀត ស្របពេលបែងចែកក្រុងភ្នំពេញជា៣តំបន់រួមមាន តំបន់ក្រហម តំបន់លឿងទុំ និងតំបន់លឿង។ បើតាមសេចក្តីជូនដំណឹងរបស់សាលារាជធានីភ្នំពេញកាលពីកន្លងទៅ តំបន់ក្រហមមាននៅក្នុងភូមិមួយចំនួនក្នុងសង្កាត់និងខណ្ឌមួយចំនួន រួមមានសង្កាត់វាលវង់ ក្នុងខណ្ឌ៧មករា (ប្លុកបុរីកីឡា) និងក្នុងខណ្ឌទួលគោក សង្កាត់បឹងកក់ទី២ បឹងសាឡាង និងផ្សារដើមគរ ខណ្ឌមានជ័យ សង្កាត់ស្ទឹងមានជ័យទី១ ទី២ និងទី៣ ខណ្ឌឫស្សីកែវ សង្កាត់ទួលសង្កែទី១ ខណ្ឌពោធិ៍សែនជ័យ សង្កាត់ចោមចៅទី១ និងទី២ និងខណ្ឌច្បារអំពៅ សង្កាត់ច្បារអំពៅទី២។ តំបន់ក្រហមជាតំបន់រឹតត្បិតខ្លាំងដោយហាមឃាត់ការធ្វើដំណើរ ការចេញពីផ្ទះនិងអាជីវកម្មគ្រប់ប្រភេទ។ តំបន់លឿងទុំជាតំបន់រឹតត្បិតមធ្យមដោយមិនឲ្យមានការចេញពីផ្ទះ ឬធ្វើដោយមិនចាំបាច់ ខណៈអាជីវកម្មដែលចាត់ទុកថាសំខាន់ប៉ុណ្ណោះត្រូវបានអនុញ្ញាតឲ្យដំណើរការ។ តំបន់លឿងជាតំបន់រឹតត្បិតទាប ដោយអនុញ្ញាតឲ្យមានការធ្វើដំណើរជាទូទៅនិងដំណើរការអាជីវកម្មមួយចំនួន។ ការបិទខ្ទប់តំបន់ឆ្លងខ្លាំងត្រូវបានបន្តរហូតដល់ថ្ងៃទី១២ ខែឧសភា បើទោះរដ្ឋាភិបាលបានបញ្ចប់ការរាំងខ្ទប់រាជធានីភ្នំពេញ និងក្រុងតាខ្មៅនៃខេត្តកណ្តាលក៏ដោយ។ នៅថ្ងៃអង្គារនេះ ក្រសួងសុខាភិបាលបានប្រកាសករណីឆ្លងជំងឺកូវីដ១៩ថ្មីចំនួន៤៨០នាក់ ដែលក្នុងនោះមានប្រមាណ២៥០ករណីនៅរាជធានីភ្នំពេញ។ ចំនួនអ្នកស្លាប់សរុបនៅទូទាំងប្រទសបានកើនឡើងដល់១៣១នាក់។ លោក ស៊ឹង សែនករុណា អ្នកនាំពាក្យសមាគមសិទ្ធិមនុស្សអាដហុក បានប្រាប់ VOAនៅថ្ងៃអង្គារនេះថាការបន្ធូរបន្ថយការបិទខ្ទប់ នឹងអាចជាការសម្រួលមួយដល់ប្រជាពលរដ្ឋ។ ប៉ុន្តែលោកថាបើសិនជាមិនមានការកំណត់ឲ្យបានត្រឹមត្រូវនោះទេ វាអាចបង្កជាហានិភ័យនៃការផ្ទុះការឆ្លងជំងឺកូវីដ១៩ជាថ្មីទៀត។ លោកមានប្រសាសន៍ថា៖ «បើសិនជាតំបន់ហ្នឹង យើងមិនច្បាស់លាស់ថា វាជាតំបន់រាតត្បាត ឬកំពុងរាតត្បាត ហើយយើងទៅបើកឲ្យមានការចរាចរណ៍មនុស្សចេញពីហ្នឹង យើងព្រួយបារម្ភថា អាចទៅចម្លងទៅដល់ទីតាំងផ្សេងៗទៀត ដែលបើកចរាចរណ៍ឲ្យហ្នឹង។ ហើយមនុស្សទាំងអស់ហ្នឹងអាចនឹងទៅទីតាំងនៃខេត្តណាផ្សេងទៀតទៅ វារាលដាល រាតត្បាតកាន់តែខ្លាំងឡើង វាធ្វើឲ្យការដែលប្រឹងប្រែងកន្លងមកហ្នឹង វាទៅជាបរាជ័យទៅវិញណា»។ លោកបន្តទៀតថាការកំណត់វិសាលភាពតំបន់បិទខ្ទប់តឹងរ៉ឹងមិនបានត្រឹមត្រូវ ក៏អាចនឹងប៉ះពាល់ដល់ជីវភាពពលរដ្ឋទៅវិញផងដែរ ខណៈការឆ្លើយតបជាជំនួយពីសំណាក់រដ្ឋាភិបាលសម្រាប់ពលរដ្ឋដែលកំពុងជួបលំបាកនៅមានកម្រិតនៅឡើយ។ មន្រ្តីសមាគមអាដហុករូបនោះបានអំពាវនាវឲ្យរដ្ឋាភិបាលផ្តល់ជាការសម្រួលផ្សេងៗដល់ប្រជាពលរដ្ឋរស់នៅតំបន់ក្រហមដូចជាថ្លៃបន្ទប់ជួល ថ្លៃទឹកភ្លើង និងបំណុលធនាគារជាដើម ដែលលោកថារដ្ឋាភិបាលធ្លាប់បានច្រានចោលសំណើទាំងនេះ។ កាលពីកន្លងទៅ រដ្ឋាករទឹកកម្ពុជាបានប្រកាសលើកលែងថ្លៃទឹកដល់កម្មករនិងនិស្សិតដែលជួលផ្ទះនៅក្នុងតំបន់ក្រហមរយៈពេល៣ខែ។ កាលពីចុងសប្តាហ៍ លោកនាយករដ្ឋមន្រ្តី ហ៊ុន សែន បានឲ្យដឹងថាប្រជាពលរដ្ឋរស់នៅក្នុងតំបន់ក្រហមមួយចំនួនមិនទាន់បានទទួលអំណោយនៅឡើយទេ ដោយលោកថាការរៀបចំនិងដឹកជញ្ជូន ត្រូវការពេលវេលានិងប្រើកម្លាំងច្រើន។ គួរបញ្ជាក់ថាស្របពេលដាក់ចេញវិធានការបន្តបិទខ្ទប់តំបន់មួយចំនួន រដ្ឋាភិបាលក៏បានសម្រុកចាក់វ៉ាក់សាំងបង្ការជំងឺកូវីដ១៩ដល់ប្រជាពលរដ្ឋដែលរស់នៅក្នុងតំបន់ក្រហមផងដែរ។ រដ្ឋាភិបាលមានគម្រោងចាក់វ៉ាក់សាំងបង្ការជំងឺកូវីដ១៩ដល់ប្រជាពលរដ្ឋដែលរស់នៅទីក្រុងភ្នំពេញនិងខេត្តកណ្តាល ដែលមានប្រមាណ៣លាននាក់ ឲ្យបានចប់ក្នុងខែមិថុនាខាងមុខ៕